รัฐบาลไทย-ข่าวทำเนียบรัฐบาล-สถานกงสุลใหญ่ ณ กรุงอันตานานาริโวให้การดูแลช่วยเหลือส่งคนไทยในมาดากัสการ์ จำนวน  ๑๓๕ คน กลับประเทศไทยในช่วงการแพร่ระบาด COVID - ๑๙ [กระทรวงการต่างประเทศ]
วันพฤหัสบดีที่ 4 มิถุนายน 2563
สถานกงสุลใหญ่ ณ กรุงอันตานานาริโวให้การดูแลช่วยเหลือส่งคนไทยในมาดากัสการ์ จํานวน  ๑๓๕ คน กลับประเทศไทยในช่วงการแพร่ระบาด COVID - ๑๙ [กระทรวงการต่างประเทศ]
สถานกงสุลใหญ่ ณ กรุงอันตานานาริโวให้การดูแลช่วยเหลือส่งคนไทยในมาดากัสการ์ จํานวน  ๑๓๕ คน กลับประเทศไทยในช่วงการแพร่ระบาด COVID - ๑๙
ในช่วงการแพร่ระบาด COVID – ๑๙ ซึ่งเกิดขึ้นในมาดากัสการ์และรัฐบาลมาดากัสการ์มีมาตรการ lock down ประเทศ และปิดน่านฟ้า ตั้งแต่ วันที่ ๑๗ มีนาคม ๒๕๖๓ จนถึงปัจจุบันจึงส่งผลกระทบต่อชาวมาลากัสซีและคนไทยในมาดากัสการ์ ปัจจุบันมีจํานวนคนไทย ๓๕๐ คน ไม่สามารถเดินทางข้ามจังหวัดหรือออกนอกเขตพื้นที่ที่ไม่ได้รับการอนุญาต
ในการนี้ เมื่อวันที่ ๓ มิถุนายน ๒๕๖๓ สถานกงสุลใหญ่ฯ ได้ดําเนินการจัดส่งคนไทยในมาดากัสการ์ปฎิบัติงาน ณ บรรษัท Ambatovy สังกัด บริษัทศรีราชาคอนสตรักชัน จํานวน ๑๓๕ คน กลับประเทศไทย โดยสายการบินกาตาร์ เที่ยวบินพิเศษ ที่ TNR – DOH : QR ๗๔๗๘/ DOH – BKK: QR ๓๔๔๘ ออกจากมาดากัสการ์ เวลา ๑๙.๑๕ น. (เวลามาดากัสการ์) และมีกําหนดจะถึงกรุงเทพฯ ในวันที่ ๓ มิ.ย. ๒๕๖๓ เวลา ๑๖.๐๐ น. (เวลาประเทศไทย) โดย นายไกรวัฒ ภมรบุตร รองกงสุลใหญ่ รักษาราชการแทนกงสุลใหญ่ ณ กรุงอันตานานาริโว และ เจ้าหน้าที่ท้องถิ่นสถานกงสุลใหญ่ฯ ได้มาอํานวยความสะดวกในการส่งคนไทยกลับประเทศไทย ซึ่งการดําเนินการเป็นไปด้วยความเรียบร้อย
สถานกงสุลใหญ่ฯ ได้ตรวจเอกสารประกอบการเดินทางโดยผู้เดินทางทุกคนมี ๑) ใบรับรองแพทย์ Fit to Fly ๒) หนังสือรับรองจากสถานกงสุลใหญ่ ๓) แบบฟอร์ม ต. ๘ นอกจากนี้ สถานกงสุลใหญ่ฯ ได้จัดเตรียมข้าวกล่องกระเพราไก่ไข่ดาว และน้ําดื่มไปแจกด้วยทุกคน ส่วนหน้ากากอนามัย สถานกงสุลใหญ่ฯ ได้ส่งไปมอบให้คนไทยทุกคนก่อนหน้าแล้ว ณ บรรษัท Ambatovy เมืองตามาตาฟ ทางภาคตะวันออกของมาดากัสการ์ ทั้งนี้ ผู้เดินทางทุกคนได้ลงนามในเอกสารยินยอม ๑) การกักกันเฝ้าระวังโรค ๑๔ วันในสถานที่ที่รัฐบาลกําหนดเมื่อเดินทางถึงประเทศไทย ๒) การพักห้องคู่ และ ๓) แจ้งให้ญาติทราบว่าไม่ต้องมารับที่ท่าอากาศยานในวันที่เดินทางถึงประเทศไทย
ในโอกาสนี้ ผู้รักษาราชการแทนกงสุลใหญ่ฯ ได้พบปะกับ นาย Philippe Beaulne รองประธานบรรษัท Ambatovy ที่สนามบินแห่งชาติ IVATO ของมาดากัสการ์ ซึ่ง นาย Beaulne กล่าวแสดงความชื่นชมและพอใจผลงานของวิศวกรและช่างเทคนิคของไทยสังกัดบริษัทศรีราชาคอนสตักชันเป็นอย่างมาก บรรษัท Ambatovy ซึ่งร่วมทุนระหว่าง แคนาดา ญี่ปุ่น เกาหลีใต้ และมาดากัสการ์ทําเหมืองแร่โคบอล และนิกเกลเพื่อส่งขายในตลาดโลกซึ่งเป็นการร่วมทุนที่มีขนาดใหญ่ที่สุดในมาดากัสการ์ได้ทําสัญญาผูกพันธ์กับบริษัทศรีราชาคอนสตรักชันจัดหาวิศวกรและช่างเทคนิคของไทยมาปฎิบัติงานในมาดากัสการ์ต่อเนื่องเป็นปีที่ ๙ ทั้งนี้ รายได้ที่ฝ่ายไทยได้รับจากบรรษัท Ambatovy มีมูลค่าประมาณปีละ ๓๐๐ ล้านบาท และ นาย Beaulne ยังได้แจ้งกับ ผู้รักษาราชการแทนกงสุลใหญ่ฯ คาดว่าสถานการณ์การแพร่ระบาด COVID – ๑๙ น่าจะคลี่คลายภายในปลายปี ๒๕๖๓ และ หากต้นปี ๒๕๖๔ รัฐบาลมาดากัสการ์ยังไม่เปิดน่านฟ้าสําหรับสายการบินพาณิชย์ บรรษัท Ambatovy ก็คงต้องจัดเครื่องบินเหมาลําเช่นเดียวกับครั้งนี้รับคนไทยในกลุ่มนี้ ๑๓๕ คน จากประเทศไทยกลับมาปฎิบัติงานใน
มาดากัสการ์อย่างต่อเนื่องต่อไป เนื่องจากยังมีโครงการซ่อมบํารุงเครื่องมือก่อสร้างทําเหมืองแร่ของบรรษัทฯ ยังคั่งค้างอยู่หลายโครงการและระหว่างที่พํานักอยู่ในประเทศไทยวิศวกรและช่างเทคนิคของไทยกลุ่มนี้ก็ได้รับเงินเดือนตามปกติเนื่องจากบรรษัท Ambatovy ได้ทําสัญญาผูกพันกับบริษัทศรีราชาคอนสตักชันของไทยเป็นรายปี
สถานกงสุลใหญ่ฯ ขอขอบคุณกระทรวงฯ โดยเฉพาะอย่างยิ่งกรมการกงสุลสําหรับความร่วมมือและการประสานงานอย่างดียิ่งและรวดเร็ว ทําให้การประสานงานกับทางการมาดากัสการ์และบรรษัท Ambatovy ในการจัดส่งคนไทยกลับประเทศไทยเป็นไปด้วยความราบรื่น
---------------------------
สถานกงสุลใหญ่ ณ กรุงอันตานานาริโว
๓ มิถุนายน ๒๕๖๓